
ГОДИШЊИ ИЗВЕШТАЈ О РАДУ 
САОБРАЋАЈНЕ ИНСПЕКЦИЈЕ ЗА 2024.ГОДИНУ
1. УВОД


Овај документ представља Годишњи извештај о раду саобраћајне инспекције Одељења за инспекцијске послове Општинске управе општине Кладово у спровођењу послова инспекцијског надзора за 2024. годину, а донет је на основу члана 44. Закона о инспекцијском надзору („Сл.гласник РС“, бр. 36/2015, 44/2018- др. закон и 95/2018).
Спровођење инспекцијског надзора

Послове инспекцијског надзора из надлежности саобраћајне инспекције обављао је 1 (један) извршилац саобраћајни инспектор, у звању сарадника, са високом стручном спремом.
2. ОСТВАРЕНИ РЕЗУЛТАТИ САОБРАЋАЈНЕ ИНСПЕКЦИЈЕ 

У 2024. години вршени су како редовни тако и ванредни инспекцијски надзори.

Редовни инспекцијски надзори вршени су код правних и физичких лица.

Ванредни инспекцијски надзори вршени су по поднетим представкама или захтевима- пријавама грађана.

Контролне листе са проценом ризика су објављене на интернет страници општине Кладово- https://www.kladovo.org.rs -  у складу са Законом о инспекцијском надзору.

Саобраћајна инспекција благовремено је припремила План инспекцијског надзора за 2024. годину у складу са Законом о инспекцијском надзору.

У извештајној години приоритет у вршењу инспекцијског надзора био је надзор над обављањем такси превоза.

У извештајној години закључно са 31.12.2024. године, отворено је укупно 38 предмета од чега је 20 предмета отворено по службеној дужности, по захтеву странке отворено је 6 предмета а 12 предмета су вануправни. Против решења саобраћајног инспектора нису уложене жалбе.
3. ПОКАЗАТЕЉИ ДЕЛОТВОРНОСТИ ИНСПЕКЦИЈСКОГ НАДЗОРА
1. Број спречених или битно умањених вероватних настанака штетних последица по законом заштићена добра, права и интерес (превентивновно деловање инспекције)- Саобраћајна инспекција је током 2024. године у поступку вршења инспекцијског надзора информисала надзиране субјекте везано за примену одредби закона из саобраћајне области и подзаконских аката и у случају ненадлежности упућивала  надзиране субјекте на надлежне органе. Превентивно деловање саобраћајне инспекције остварено је и делом кроз објављивање Плана инспекцијског надзора за 2024. годину и контролних листи на интернет страници општине Кладово-  https://www.kladovo.org.rs.
2. Обавештавање јавности, пружање стручне и саветодавне подршке надзираним субјектима или лицима која остварују одређена права у надзираним субјектима или у вези са надзираним субјектима, укључујући издавање аката о примени прописа и службене саветодавне посете, превентивним инспекцијским надзорима и другим активностима усмереним ка подстицању и подржавању законитости и безбедности пословања и поступања и спречавању настанка штетних последица по законом и другим прописом заштићена добра, права и интересе, са подацима о броју и облицима ових активности и кругу лица обухваћених тим активностима (превентивно деловање инспекције)- Једно од средстава остварења циља инспекцијског надзора је превентивно деловање инспекције које се остварује правовременим информисањем јавности о инспекцијском раду, и у том смислу саобраћајна инспекција је у складу са роковима датим у Закону о инспекцијском надзору усвојила и објавила План инспекцијског надзора за 2024. годину, објавила прописе по којима поступа и сачинила и објавила контролне листе; саобраћајна инспекција је пружала стручну и саветодавну подршку надзираном субјекту или лицу које остварује одређена права у надзираном субјекту, предузимала је превентивни инспекцијски надзор и друге активности усмерене ка подстицању промоцији и подржавању законитости и безбедности пословања и поступања и спречавању настанка штетних последица по законом и другим прописима заштићена добра, права и интересе.
3. Ниво усклађености пословања и поступања надзираних субјеката са законом и другим прописом, који се мери помоћу контролних листи- Све радње саобраћајног инспектора усклађене су са важећим прописима. У поступку редовног инспекцијског надзора, саобраћајни инспектор, поступајући у границама предмета инспекцијског надзора из налога за инспекцијски надзор, предузима оне провере и друге радње које су садржане у контролној листи. Уколико у току вршења инспекцијског надзора процени да постоји ризик ван контролне листе који је висок или критичан, саобраћајни инспектор покреће ванредан инспекцијски надзор. У поступку контроле утврђено је да је ниво усклађености поступања са прописима, а који се мери контролним листама задовољавајући, али да се као проблем јавља заузеће путне инфраструктуре покретним стварима и изградњом оградних зидова.  
4. Број откривених и отклоњених или битно умањених насталих штетних последица по законом заштићена добра, права и интересе (корективно деловање инспекције)- У извештајном периоду саобраћајна инспекција поступала је у оквиру својих права, дужности и овлашћења у случајевима у којима је на основу утврђеног чињеничног стања записником или доношењем решења налагано надзираним субјектима извршавање корективних мера сагласно прописима који регулишу саобраћајну област, па су самим тим умањене могуће штетне последице по законом заштићена добра, права и интересе. 
5. Број утврђених нерегистрованих субјеката и мере спроведене према њима- У извештајној години констатован је известан број нелегалних такси превозника, па  је у том смислу организовано дежурство  и повећена контрола наведених субјеката. 
6. Мере које су предузете ради уједначавања праксе инспекцијског надзора и њихово дејство- Уједначавање праксе инспекцијског надзора и њихово дејство обављени су по усвојеном плану рада, редовним издавањем налога од стране руководиоца, редовним састанцима и присуству представника комуналних предузећа.
7. Остваривање плана и ваљаности планирања инспекцијског надзора, нарочито о односу редовних и ванредних инспекцијских надзора, броју редовних инспекцијских надзора, броју редовних инспекцијских надзора који нису извршени и разлозима за то, као и о броју допунских налога за инспекцијски надзор-  У извештајној години вршена је примена закона и подзаконских аката из саобраћајне области, и у том смислу вршени су редовни и ванредни инспекцијски надзори. 
8. Ниво координације инспекцијског надзора са инспекцијским надзором кога врше друге инспекције- Током 2024. године саобраћајна инспекција остваривала је заједничку сарадњу са републичким инспекторима. Саобраћајна инспекција сарађивала је са Полицијском станицом у Кладову у делу контроле обављања такси превоза. Перманентна сарадња постоји са свим општинским инспекцијама.
9. Материјални, технички и кадровски ресурси које је инспекција користила у вршењу инспекцијског надзора и мерама предузетим у циљу делотворне употребе ресурса инспекције и резултатима предузетих мера- Саобраћајна инспекција користи једно службено возило које није стално доступно јер га истовремено користе и остале инспекцијске службе. Од остале опреме користе се рачунари, штампачи, фото апарат и друго.
10. Придржавање рокова прописаних за поступање инспекције- Странке су о редовном инспекцијском надзору уредно обавештаване, поштовали су се законски рокови за сва поступања у инспекцијском надзору. Сва подзаконска акта и Планови рада су уредно објављивани на интернет страници, као и контролне листе. Странке којима су налагане одређене мере углавном су поштовале рокове одређене записницима-решењима.
11. Законитост управних аката донетих у инспекцијском надзору (број другостепених поступака и њихов исход, број покренутих управних спорова и њихов исход)- У извештајној години нису изјављене жалбе на решења која су донета од стране саобраћајног инспектора.
12. Поступање у решавању притужби на рад инспекције, са исходима тог поступања, уз посебно истицање броја поднетих притужби из области рада на које су се односиле- У извештајној години није било притужби на рад саобраћајне инспекције.
13. Обуке и други облици стручног усавршавања инспектора, односно службеника овлашћених за вршење инспекцијског надзора, са бројем тих обука и других облика стручног усавршавања и бројем инспектора, односно службеника овлашћених за вршење инспекцијског надзора који су похађали те обуке и друге облике стручног усавршавања- У извештајној години није било активности  те врсте.
14. Иницијативе за измене и допуне закона и других прописа- У извештајној години није било иницијатива  те врсте.
15. Мере и провере ажурности података у информационом систему- Саобраћајна инспекција у свом раду за потребе инспекцијског надзора користи информационе податке АПР, РГЗ, тражи и добија податке од МУП РС и користи их у складу са одредбама Закона о заштити података о личности, води евиденцију предмета кроз референтске свеске а служи се и евиденцијама које воде други органи Општинске управе. Саобраћајна инспекција доставља све извештаје и акте за објављивање на интернет страници општине. 
16. Стање у области извршавања поверених послова инспекцијског надзора- Саобраћајна инспекција обавља послове само из своје изворне надлежности. 
17. Исходи поступања правосудних органа по захтевима за покретање прекршајног поступка, пријавама за привредни преступ и кривичним пријавама које је поднела инспекција- У извештајној години издато је 6 (шест) прекршајних налога. Пријаве за привредни преступ и кривичне пријаве нису поднете у извештајној години.

                                                                               Саобраћајни инспектор

                                                                                    Бранко Мајкановић

                                                                                     ________________
